อดีตนักการทูตสหรัฐฯ เข้าพบผู้นำรัฐบาลทหารเมียนมา
Former US envoy to UN, on a humanitarian mission to strife-torn Myanmar, has met with the head of military-installed government; talks reportedly focused on COVID prevention and control
BANGKOK — กระทรวงข้อมูลข่าวสารเมียนมาเปิดเผยว่า ประเด็นหลักที่ บิลล์ ริชาร์ดสัน อดีตเอกอัครราชทูตสหรัฐฯ ประจำองค์การสหประชาชาติ ร่วมหารือกับ พล.อ.อาวุโส มิน อ่อง หล่าย นั้นเป็นเรื่องของแผนป้องกันและควบคุมการระบาดของโควิด-19 โดยมีรัฐมนตรีกระทรวงการต่างประเทศ กระทรวงสาธารณสุข และกระทรวงความร่วมมือระหว่างประเทศ ข้าร่วมการประชุมครั้งนี้ ซึ่งมีการรายงานออกมาในช่วงข่าวภาคค่ำของสถานีโทรทัศน์ MRTV ของรัฐบาลด้วย สำนักงานของ ริชาร์ดสัน เปิดเผยแผนเดินทางไปเมียนมาออกมาเมื่อวันอาทิตย์ โดยอ้างคำพูดของอดีตเอกอัครราชทูตสหรัฐฯ รายนี้ว่า จะเป็น “การเดินทางเยือน(เมียนมา) เพื่อหารือหนทางการนำส่งความช่วยเหลือด้านมนุษยธรรม ในส่วนของวัคซีนโควิด-19 เวชภัณฑ์ และความช่วยเหลือด้านสาธารณสุขต่างๆ” อย่างไรก็ตาม การเดินทางไปเมียนมาของอดีตนักการทูตสหรัฐฯ ครั้งนี้ ทำให้หลายฝ่ายเริ่มมีความหวังว่า ริชาร์ดสัน จะสามารถเจรจาให้มีการปล่อยตัว แดนนี เฟนสเตอร์ นักข่าวชาวอเมริกันที่ถูกจำขังอยู่ในเรือนจำเมียนมาเป็นเวลาราว 5 เดือนแล้ว จากข้อหาปลุกปั่นก่อความไม่สงบด้วยการเผยแพร่ข้อมูลให้ร้ายและเป็นเท็จ โดยภายใต้กฎหมายของเมียนมา ข้อหาดังกล่าวมีโทษสูงสุดคือ การจำคุกเป็นเวลา 3 ปี เฟนสเตอร์ เป็นบรรณาธิการบริหารของนิตยสารออนไลน์ Frontier Myanmar ซึ่งมีสำนักงานที่ตั้งในนครย่างกุ้ง และภายหลังถูกทางการเมียนมาจับกุม รัฐบาลสหรัฐฯ และองค์กรเสรีภาพสื่อต่างๆ พยายามกดดันให้รัฐบาลทหารปล่อยตัวนักข่าวผู้นี้ รวมทั้งผู้สื่อข่าวอื่นๆ ที่ถูกจำกุมตัวไปนับตั้งแต่กองทัพยึดอำนาจการปกครองจากรัฐบาลพลเรือน มาโดยตลอด ทั้งนี้ กระทรวงการต่างประเทศสหรัฐฯ เปิดเผยว่า ริชาร์ดสัน เดินทางไปเมียนมาด้วยตนเอง แต่ทางกระทรวงฯ ก็หวังว่า อดีตนักการทูตผู้นี้จะสามารถชักจูงให้ผู้นำเมียนมาอนุญาตให้มีการนำส่งความช่วยเหลือเกี่ยวกับการระบาดใหญ่ของโคโรนาไวรัสและสิ่งของจำเป็นอื่นๆ เข้าประเทศได้ นับตั้งแต่กองทัพทำรัฐประหารมาเมื่อเดือนกุมภาพันธ์ รัฐบาลสหรัฐฯ และรัฐบาลประเทศตะวันตกอื่นๆ ต่างพยายามหลีกเลี่ยงที่จะส่งเจ้าหน้าที่ของตนไปเมียนมา เพราะไม่ต้องการถูกมองว่า ตนนั้นยอมรับรัฐบาลทหารว่าเป็นผู้ปกครองประเทศที่ถูกต้องตามกฎหมายแล้ว